《凤岭》
清代·冯云骧

凤岭行来欲上天，此行无异作飞仙。红霞白日回头近，鸟道蛇盘独马穿。

未断崩崖愁瀑水，半欹悬径仗危椽。侧身万仞峰巅过，秦蜀遥看两点烟。

作者简介：冯云骧，字讷生，代州人。顺治乙未进士，康熙己未举博学鸿词，历官福建督粮道。有《飞霞楼诗》、《云中集》、《国雍》、《草沱园偶辑》、《瞻花稿》、《涉霞吟》、《青苔篇》。